title: Komission täytäntöönpanoasetus (EU) 2020/1140, annettu 30 päivänä heinäkuuta 2020, lopullisen polkumyyntitullin ottamisesta uudelleen käyttöön polkupyörien tuonnissa riippumatta siitä, onko niiden alkuperämaaksi ilmoitettu Sri Lanka, unionin tuomioistuimen asiassa C-251/18 Trace Sport SAS antaman tuomion johdosta

text:
                  31.7.2020

                  FI

                  Euroopan unionin virallinen lehti

                  L 248/5

         KOMISSION TÄYTÄNTÖÖNPANOASETUS (EU) 2020/1140,
         annettu 30 päivänä heinäkuuta 2020,
         lopullisen polkumyyntitullin ottamisesta uudelleen käyttöön polkupyörien tuonnissa riippumatta siitä, onko niiden alkuperämaaksi ilmoitettu Sri Lanka, unionin tuomioistuimen asiassa C-251/18 Trace Sport SAS antaman tuomion johdosta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1), jäljempänä ’perusasetus’, ja erityisesti sen 13 artiklan,
         sekä katsoo seuraavaa:
         A.   VOIMASSA OLEVAT TOIMENPITEET SEKÄ UNIONIN YLEISEN TUOMIOISTUIMEN JA EUROOPAN UNIONIN TUOMIOISTUIMEN TUOMIOT

         1.   Voimassa olevat toimenpiteet

                     (1)

                     Neuvosto otti vuonna 2011 käyttöön lopullisen polkumyyntitullin Kiinan kansantasavallasta peräisin olevien polkupyörien tuonnissa, jäljempänä ’alkuperäiset toimenpiteet’, perusasetuksen 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen täytäntöönpanoasetuksella (EU) N:o 990/2011 (2).

                     (2)

                     Vuonna 2013 neuvosto laajensi täytäntöönpanoasetuksella (EU) N:o 501/2013 (3) alkuperäiset toimenpiteet koskemaan Indonesiasta, Malesiasta, Sri Lankasta ja Tunisiasta lähtöisin olevien polkupyörien tuontia riippumatta siitä, onko alkuperämaaksi ilmoitettu Indonesia, Malesia, Sri Lanka tai Tunisia, jäljempänä ’riidanalainen asetus’, perusasetuksen 13 artiklan mukaisen toimenpiteiden kiertämistä koskevan tutkimuksen, jäljempänä ’toimenpiteiden kiertämistä koskeva tutkimus’, jälkeen.

               2.   Unionin yleisen tuomioistuimen tuomio asiassa T-413/13 ja Euroopan unionin tuomioistuimen tuomio yhdistetyissä asioissa C-248/15P, C-254/15P ja C-260/15P

                     (3)

                     City Cycles Industries, jäljempänä ’City Cycle’, valitti riidanalaisesta asetuksesta unionin yleiseen tuomioistuimeen.

                     (4)

                     Unionin yleinen tuomioistuin kumosi neuvoston täytäntöönpanoasetuksen (EU) N:o 501/2013 1 artiklan 1 ja 3 kohdan siltä osin, kuin ne koskevat yritystä City Cycle Industries, jäljempänä ’City Cycle’, 19 päivänä maaliskuuta 2015 asiassa T-413/13 City Cycle Industries vastaan neuvosto antamassaan tuomiossa.

                     (5)

                     Unionin yleisen tuomioistuimen 19 päivänä maaliskuuta 2015 antamaa tuomiota koskevat valitukset hylättiin 26 päivänä tammikuuta 2017 yhdistetyissä asioissa C-248/15P, C-254/15P ja C-260/15P (4) City Cycle Industries vastaan neuvosto annetussa unionin tuomioistuimen tuomiossa.

                     (6)

                     Unionin tuomioistuimen antaman tuomion jälkeen komissio aloitti 11 päivänä huhtikuuta 2017 julkaistulla ilmoituksella (5) osittain uudelleen riidanalaisen asetuksen hyväksymiseen johtaneen, toimenpiteiden kiertämistä koskevan tutkimuksen Sri Lankasta lähetettyjen polkupyörien tuonnissa riippumatta siitä, onko alkuperämaaksi ilmoitettu Sri Lanka, ja jatkoi tutkimusta siitä ajankohdasta, jolloin lainvastaisuus ilmeni. Uudelleenaloittaminen rajoittui unionin tuomioistuimen tuomion täytäntöönpanoon City Cyclen osalta. Kyseisen uudelleenaloittamisen seurauksena komissio antoi 9 päivänä tammikuuta 2018 täytäntöönpanoasetuksen (EU) 2018/28 (6) polkupyörien tuonnissa sovellettavan lopullisen polkumyyntitullin ottamisesta uudelleen käyttöön yrityksen City Cycle Industries osalta riippumatta siitä, onko alkuperämaaksi ilmoitettu Sri Lanka, jäljempänä ’City Cyclea koskeva asetus’.

               3.   Euroopan unionin tuomioistuimen tuomio asiassa C-251/18

                     (7)

                     Unionin tuomioistuin totesi 19 päivänä syyskuuta 2019 asiassa C-251/18 Trace Sport SAS, joka koski tuomioistuimen Rechtbank Noord-Holland tekemää ennakkoratkaisupyyntöä, että riidanalainen asetus (7) oli pätemätön Sri Lankasta lähetettyjen polkupyörien tuonnin osalta riippumatta siitä, onko alkuperämaaksi ilmoitettu kyseinen maa. Unionin tuomioistuin totesi, että riidanalainen asetus ei sisältänyt yksilöllistä tarkastelua kiertämiskäytännöistä, joita Kelani Cycles ja Creative Cycles mahdollisesti harjoittivat. Unionin tuomioistuin totesi, että Sri Lankassa tapahtuvaa jälleenlaivausta koskevat päätelmät eivät voi oikeudellisesti perustua vain kahteen neuvoston tekemään havaintoon, jotka olivat ensinnäkin se, että unionin ja Sri Lankan välisen kaupan rakenteessa oli tapahtunut muutos, ja toiseksi se, että jotkin vientiä harjoittavat tuottajat eivät tehneet tutkimuksessa yhteistyötä. Tällä perusteella unionin tuomioistuin totesi riidanalaisen asetuksen pätemättömäksi Sri Lankasta lähetettyjen polkupyörien tuonnin osalta riippumatta siitä, onko alkuperämaaksi ilmoitettu kyseinen maa.

               4.   Asiassa C-251/18 annetun tuomion seuraukset

                     (8)

                     Euroopan unionin toiminnasta tehdyn sopimuksen 266 artiklan mukaisesti unionin toimielinten on toteutettava 19 päivänä syyskuuta 2019 annetun tuomion täytäntöön panemiseksi tarvittavat toimenpiteet.

                     (9)

                     Jos unionin tuomioistuimen antamalla tuomiolla kumotaan asetus, jolla polkumyyntitullit on otettu käyttöön, tai todetaan, että kyseinen asetus on pätemätön, toimielin, jonka on toteutettava kyseisen tuomion täytäntöönpanon edellyttämät toimenpiteet, voi jatkaa kyseisen asetuksen taustalla olevaa menettelyä, vaikka tällaisesta toimivallasta ei nimenomaisesti säädetä sovellettavassa säännöstössä (8).

                     (10)

                     Lisäksi asianomainen toimielin voi – paitsi jos todettu sääntöjenvastaisuus on johtanut koko menettelyn lainvastaisuuteen – jatkaa menettelyä vain siitä vaiheesta, jossa tämä sääntöjenvastaisuus tapahtui, sellaisen toimen antamiseksi, jolla pyritään korvaamaan aikaisempi kumottu tai pätemättömäksi todettu säädös (9). Tämä tarkoittaa erityisesti sitä, että tilanteessa, jossa hallinnollisen menettelyn päättävä säädös kumotaan, kumoaminen ei välttämättä vaikuta valmisteleviin säädöksiin, kuten tässä tapauksessa kiertämisen vastaisen menettelyn vireillepanoon komission asetuksella (EU) N:o 875/2012 (10).

                     (11)

                     Näin ollen komissio voi korjata ne riidanalaisen asetuksen osat, jotka johtivat sen pätemättömäksi toteamiseen, ja jättää voimaan ne osat, joihin unionin tuomioistuimen tuomio ei vaikuta (11).

               B.   MENETTELY

         1.   Menettely tuomioon asti

                     (12)

                     Komissio vahvistaa riidanalaiseen asetukseen sisältyvät johdanto-osan 1–23 kappaleet. Tuomiolla ei ole vaikutusta niihin.

               2.   Uudelleenaloittaminen

                     (13)

                     Unionin tuomioistuimen 2 päivänä joulukuuta 2019 asiassa C-251/18 Trace Sport SAS antaman tuomion jälkeen komissio julkaisi täytäntöönpanoasetuksen (12), jolla aloitettiin uudelleen riidanalaisen asetuksen hyväksymiseen johtanut toimenpiteiden kiertämistä koskeva tutkimus Sri Lankasta lähetettyjen polkupyörien tuonnissa riippumatta siitä, onko alkuperämaaksi ilmoitettu Sri Lanka, ja jatkoi tutkimusta siitä ajankohdasta, jolloin lainvastaisuus ilmeni, jäljempänä ’uudelleenaloittamista koskeva asetus’.

                     (14)

                     Uudelleenaloittaminen koskee ainoastaan unionin tuomioistuimen asiassa C-251/18 Trace Sport SAS antaman tuomion täytäntöönpanoa. Unionin tuomioistuimen kyseisessä tuomiossa toteama lainvastaisuus liittyy asetuksen (EY) N:o 2016/1036, sellaisena kuin se oli kyseisenä ajankohtana, 13 artiklan 3 kohdassa tarkoitettuun unionin toimielinten velvoitteeseen kantaa todistustaakka.

                     (15)

                     Koska unionin tuomioistuimen asiassa C-251/18 toteama lainvastaisuus ei vaikuta City Cyclea koskevaan asetukseen, Sri Lankasta lähetettyjen polkupyörien tuonnissa sovellettavaa lopullista polkumyyntitullia yrityksen City Cycle Industries osalta riippumatta siitä, onko alkuperämaaksi ilmoitettu Sri Lanka, ei tarkastella tässä menettelyssä.

                     (16)

                     Komissio ilmoitti vientiä harjoittaville Sri Lankan tuottajille, Sri Lankan viranomaisten edustajille, unionin tuotannonalalle ja muille asianomaisille osapuolille, joita asian tiedettiin toimenpiteiden kiertämistä koskevan tutkimuksen perusteella koskevan, tutkimuksen aloittamisesta uudelleen. Asianomaisille osapuolille annettiin tilaisuus esittää näkökantansa kirjallisesti ja pyytää kuulluksi tulemista komission ja/tai kauppaan liittyvissä menettelyissä kuulemisesta vastaavan neuvonantajan kanssa uudelleenaloittamista koskevassa asetuksessa asetetussa määräajassa. Yksikään asianomaisista osapuolista ei pyytänyt kuulemista komission eikä kauppaan liittyvissä menettelyissä kuulemisesta vastaavan neuvonantajan kanssa.

               3.   Tuonnin kirjaaminen

                     (17)

                     Tutkimuksen kohteena olevan tuotteen tuonti on perusasetuksen 14 artiklan 5 kohdan mukaisesti määrättävä kirjattavaksi sen varmistamiseksi, että jos tutkimuksessa todetaan toimenpiteitä kierretyn, tuonnista voidaan kantaa asianmukainen polkumyyntitulli kyseisen tuonnin kirjaamisen aloittamispäivästä lukien.

                     (18)

                     Komissio asetti 2 päivänä joulukuuta 2019 uudelleenaloittamista koskevalla asetuksella Sri Lankasta lähetettyjen polkupyörien tuonnin kirjaamisvelvoitteen alaiseksi riippumatta siitä, onko niiden alkuperämaaksi ilmoitettu Sri Lanka.

               4.   Tutkimuksen kohteena oleva tuote

                     (19)

                     Tutkimuksen kohteena oleva tuote on sama kuin riidanalaisessa asetuksessa eli Kiinan kansantasavallasta, jäljempänä ’Kiina’, peräisin olevat moottorittomat polkupyörät (myös kolmipyöräiset tavarankuljetuspolkupyörät, ei kuitenkaan yksipyöräiset), jotka luokitellaan tällä hetkellä CN-koodeihin ex 8712 00 30 ja ex 8712 00 70 (Taric-koodit 8712003010 ja 8712007091) ja jotka on lähetetty Sri Lankasta, riippumatta siitä, onko niiden alkuperämaaksi ilmoitettu Sri Lanka.

               C.   ARVIOINTI TUOMION JÄLKEEN

         1.   Alustavat huomautukset

                     (20)

                     Unionin tuomioistuin katsoi ensinnäkin, että riidanalainen asetus ei sisältänyt yksilöllistä tarkastelua kiertämiskäytännöistä, joita Kelani Cycles ja Creative Cycles mahdollisesti harjoittivat. Unionin tuomioistuin totesi, että Sri Lankassa tapahtuvaa jälleenlaivausta koskevat päätelmät eivät voi oikeudellisesti perustua vain kahteen neuvoston tekemään havaintoon, jotka olivat ensinnäkin se, että unionin ja Sri Lankan välisen kaupan rakenteessa oli tapahtunut muutos, ja toiseksi se, että jotkin vientiä harjoittavat tuottajat eivät tehneet tutkimuksessa yhteistyötä.

                     (21)

                     Tuomiossa ei myöskään kyseenalaisteta sitä, että neuvostolla oli oikeus katsoa yrityksen Kelani Cycles olleen tutkimuksessa yhteistyöstä kieltäytynyt osapuoli ja että Sri Lankassa esiintyi merkittävässä määrin yhteistyöstä kieltäytymistä kansallisella tasolla (yritykset, jotka eivät toimineet yhteistyössä tai vetäytyivät yhteistyöstä, muodostivat 75 prosenttia Sri Lankan kokonaisviennistä raportointijakson aikana). Creative Cycles ei tehnyt tutkimuksessa yhteistyötä. Näin ollen riidanalaisen asetuksen johdanto-osan 35–42 kappaleet vahvistetaan.

               2.   Polkumyyntitullin korjaavan vaikutuksen vaarantuminen

                     (22)

                     Neuvosto oli todennut riidanalaisen asetuksen johdanto-osan 93–96 kappaleessa, että oli olemassa perusasetuksen 13 artiklan 1 kohdassa tarkoitettua näyttöä siitä, että polkumyyntitullin korjaava vaikutus vaarantuu. Tämä päätelmä vahvistetaan.

               3.   Polkumyyntiä koskeva näyttö

                     (23)

                     Neuvosto oli havainnut riidanalaisen asetuksen johdanto-osan 97 ja 98 sekä 107–110 kappaleessa näyttöä polkumyynnistä verrattuna aiemmin samankaltaiselle tuotteelle perusasetuksen 13 artiklan 1 kohdan mukaisesti määritettyihin normaaliarvoihin. Tämä päätelmä vahvistetaan.

               4.   Kiertämiskäytäntöjen esiintyminen

                     (24)

                     Riidanalainen asetus todettiin pätemättömäksi, koska neuvosto ei pystynyt antamaan riittävää näyttöä kiertämiskäytäntöjen esiintymisestä yksittäisten yritysten osalta. Muistutettakoon, että kiertämiskäytäntöjen esiintyminen voidaan todeta muun muassa jälleenlaivauksen tai kokoonpanotoiminnan perusteella.

                     (25)

                     Toimenpiteiden kiertämistä koskevan tutkimuksen aikana kuusi srilankalaista yritystä esitti vapautusta koskevan pyynnön perusasetuksen 13 artiklan 4 kohdan mukaisesti. Näiden kuuden yrityksen osuus Sri Lankasta unioniin suuntautuvasta kokonaistuonnista oli 69 prosenttia kyseisessä tutkimuksessa määritellyllä raportointijaksolla (1 päivän syyskuuta 2011 ja 31 päivän elokuuta 2012 välinen aika). Näistä kuudesta yrityksestä kolme vapautettiin laajennetuista tulleista, ja yksi lopetti yhteistyön. Kahden jäljelle jääneen yrityksen (Kelani Cycles ja City Cycle Industries) vapautusta koskevat pyynnöt hylättiin, koska kyseiset yritykset eivät kyenneet osoittamaan, etteivät ne olleet osallisina kiertämiskäytännöissä. Kuten riidanalaisen asetuksen johdanto-osan 37–42 ja 144, 146–149 kappaleessa mainitaan, nämä päätelmät perustuivat käytettävissä oleviin tietoihin perusasetuksen 18 artiklan mukaisesti.

                     (26)

                     Uudelleenaloitetussa tutkimuksessa kävi ilmi, että yrityksen tasolla ei ollut saatavilla näyttöä, joka tukisi jälleenlaivausta koskevaa päätelmää. Sen vuoksi pääteltiin, että jälleenlaivausta ei voitu vahvistaa.

                     (27)

                     Saatavilla oleva näyttö osoitti kuitenkin, että kokoonpanotoimintaan perustuvia kiertämiskäytäntöjä esiintyi. Näyttö perustui yritysten City Cycle ja Kelani Cycles toimenpiteiden kiertämistä koskevan tutkimuksen aikana toimittamiin olemassa oleviin tietoihin. Neuvosto ei ollut aiemmin analysoinut kyseisiä tietoja yksityiskohtaisesti, koska se katsoi, ettei se ollut tarpeen kiertämiskäytäntöjen osoittamiseksi oikeudellisesti riittävällä tavalla. Koska tuomioistuin on selventänyt sovellettavaa oikeusperiaatetta, komissio katsoi aiheelliseksi arvioida uudelleen kaiken hallinnolliseen asiakirja-aineistoon sisältyvän näytön tuomioistuimen asiassa C-251/18 Trace Sport SAS antaman tuomion päätelmien mukaisesti.

                     (28)

                     Kuten johdanto-osan 3–5 kappaleessa todetaan, komissio aloitti vuonna 2017 uudelleen yritystä City Cycle koskevan tutkimuksen. City Cyclea koskevan asetuksen johdanto-osan 22–25 kappaleessa esitettiin yksityiskohtaisesti City Cyclea koskeva näyttö, joka osoittaa, että Sri Lankassa harjoitettiin kokoonpanotoimintaan perustuvaa kiertämistä. Koska yritys ei tehnyt riittävästi yhteistyötä eikä pystynyt omien tietojensa perusteella osoittamaan, ettei se kiertänyt toimenpiteitä, perusasetuksen 13 artiklan 4 kohdan nojalla esitettyä City Cyclen vapautusta koskevaa pyyntöä ei voitu katsoa oikeutetuksi. Kuten City Cyclea koskevan asetuksen johdanto-osan 15 kappaleessa todetaan, tuomioistuimen asiassa C-251/18 antama tuomio ei vaikuta City Cyclea koskevaan asetukseen.

                     (29)

                     Toimenpiteiden kiertämistä koskevan tutkimuksen aikana Kelani Cycles ei pystynyt osoittamaan, että sille olisi myönnettävä vapautus, kuten riidanalaisen asetuksen johdanto-osan 39, 40 ja 146–149 kappaleessa selitetään. Yrityksen yhteistyön ei katsottu olevan riittävää, joten sovellettiin perusasetuksen 18 artiklan 1 kohtaa.

                     (30)

                     Lisäksi toimenpiteiden kiertämistä koskevassa tutkimuksessa vahvistettiin, että yritykseen Creative Cycles etuyhteydessä oleva yritys Great Cycles oli polkupyörän osien toimittaja yritykselle Kelani Cycles. Niin Great Cycles kuin Creative Cycles ovat sijoittautuneet Sri Lankaan, ja yrityksen Kelani Cycles ja näiden yritysten väliset yhteydet ylittivät tavanomaisen ostajan ja myyjän suhteen. Näiden kolmen yrityksen välistä suhdetta ei voitu selvittää toimenpiteiden kiertämistä koskevassa tutkimuksessa, koska Kelani Cycles ei toiminut yhteistyössä. Lisäksi Kelani Cycles perustettiin joulukuussa 2011 sen jälkeen, kun komission yksiköt olivat tutkineet yrityksen Creative Cycles ja siihen etuyhteydessä olevan yrityksen Great Cycles alkuperäpetosten osalta, minkä seurauksena Creative Cycles lopetti polkupyörien kokoonpanotoimintansa. Creative Cycles ei tehnyt yhteistyötä toimenpiteiden kiertämistä koskevassa tutkimuksessa. Lisäksi toimenpiteiden kiertämistä koskevassa tutkimuksessa havaittiin, että Kelani Cycles oli suuntautunut vientiin ja keskittyi unionin markkinoille. Kelani Cycles aloitti polkupyörien viennin unionin markkinoille elokuussa 2012. Tuotannossa käytettyjen osien havaittiin myös olevan pääasiassa peräisin Kiinasta. Tämän vuoksi pääteltiin, että perusasetuksen 13 artiklan 2 kohdan a alakohdassa säädetyt edellytykset täyttyivät.

                     (31)

                     Tämän jälkeen komissio tutki perusasetuksen 13 artiklan 2 kohdan b alakohdassa säädetyt edellytykset sen määrittämiseksi, voidaanko yrityksen Kelani Cycles harjoittamaa toimintaa pitää kokoonpanotoimintana, jolla kierretään voimassa olevia lopullisia polkumyyntitulleja, ja oliko

                                 a)

                                 Kiinasta tulleiden raaka-aineiden (polkupyörän osien) arvo enemmän kuin 60 prosenttia kokoonpannun tuotteen osien kokonaisarvosta (60/40-testi), ja

                                 b)

                                 kokoonpanossa käytettävien osien arvonlisäys vähemmän kuin 25 prosenttia valmistuskustannuksista (25 prosentin arvonlisäystesti).

                     (32)

                     Kelani Cycles ilmoitti ostavansa polkupyörän osia Kiinasta mutta myös yritykseltä Great Cycles, joka on srilankalainen yritys. Kelani Cycles väitti, että viimeksi mainitulta ostetut osat olivat Sri Lankasta peräisin, mutta tutkimuksessa kävi ilmi, että Great Cycles valmisti näitä polkupyörän osia Kiinasta ostetuilla osilla (rungot ja haarukat) (yli 60 prosenttia kokoonpannun tuotteen osien kokonaisarvosta), kun taas Great Cyclesin valmistusprosessiin tuoma lisäarvo oli alle 25 prosenttia ja koostui pääasiassa hitsauksesta ja maalauksesta. Sen vuoksi analogisesti (13) perusasetuksen 13 artiklan 2 kohdan b alakohdan mukaisesti katsottiin, että Great Cyclesiltä ostetut osat olivat peräisin Kiinasta.

                     (33)

                     Komissio katsoi kaikkien Kelani Cyclesin polkupyörien kokoonpanossa käyttämien osien osalta, että luotettavin lähde olivat paikan päällä toimitetut eri polkupyörätyyppien kustannuserittelyt. Tämän perusteella komissio päätteli, että Kiinasta ostetut osat (myös Great Cyclen toimittamat osat), joita Kelani Cycles käytti unioniin vietyjen polkupyörien kokoamiseen, muodostivat polkupyörätyypistä riippuen 80–100 prosenttia kaikista kootun polkupyörän osista.

                     (34)

                     25 prosentin arvonlisäystesti perustui Kelani Cyclesin toimenpiteiden kiertämistä koskevan tutkimuksen aikana ilmoittamiin kokoonpanokustannuksiin. Arvonlisäys laskettiin Kiinasta tuotujen osien perusteella (ks. johdanto-osan 32 ja 33 kappale). Sri Lankasta ostettujen osien (renkaiden) arvo arvioitiin niiden tuotelajikohtaisten kustannuserittelyjen perusteella, jotka toimitettiin toimenpiteiden kiertämistä koskevan tutkimuksen aikana paikan päällä tehdyssä tarkastuksessa. Kiinasta tuotujen osien arvonlisäys kokoonpanotoiminnan aikana oli tämän seurauksena alle 25 prosenttia valmistuskustannuksista.

                     (35)

                     Perusasetuksen 13 artiklan 2 kohdan c alakohdassa säädettyjen kriteerien osalta voidaan todeta, että kuten johdanto-osan 24 ja 25 kappaleessa todetaan, toimenpiteiden kiertämistä koskevan tutkimuksen päätelmät eivät muuttuneet, minkä vuoksi ne vahvistettiin.

                     (36)

                     Sen vuoksi vahvistettiin kokoonpanotoimintaan perustuvien kiertämiskäytäntöjen esiintyminen valtion tasolla Sri Lankassa sillä perusteella, että edellä esitetty yritystasolla saatavilla oleva näyttö on osoitus kiertämiskäytännöistä. Koska yhteistyöstä kieltäytymisen aste Sri Lankassa oli korkea (ks. johdanto-osan 21 kappale), tätä päätelmää vastaan ei löytynyt väitteitä.

                     (37)

                     Näin ollen perusasetuksen 13 artiklan 2 kohdassa tarkoitetun kokoonpanotoiminnan esiintyminen Sri Lankassa vahvistettiin.

               5.   Vapautusta koskevat pyynnöt

                     (38)

                     Koska Kelani Cycles ei tehnyt riittävästi yhteistyötä eikä pystynyt omien tietojensa perusteella osoittamaan, ettei se kiertänyt toimenpiteitä, sen perusasetuksen 13 artiklan 4 kohdan nojalla esittämää vapautusta koskevaa pyyntöä ei voitu katsoa oikeutetuksi.

                     (39)

                     Kun otetaan huomioon yrityksen tilanne sen peruutettua vapautusta koskevan pyyntönsä toimenpiteiden kiertämistä koskevan tutkimuksen aikana (ks. johdanto-osan 21 kappale), tuomioistuimen tuomio ei vaikuta riidanalaisen asetuksen johdanto-osan 36 kappaleeseen, ja näin ollen se vahvistetaan. Sen vuoksi kyseiselle yritykselle ei voitu myöntää vapautusta.

               D.   ILMOITTAMINEN OSAPUOLILLE

                     (40)

                     Osapuolille ilmoitettiin keskeisistä tosiseikoista ja huomioista, joiden perusteella polkupyörien tuonnissa, riippumatta siitä, onko niiden alkuperämaaksi ilmoitettu Sri Lanka, aiottiin ottaa uudelleen käyttöön lopullinen polkumyyntitulli. Osapuolille annettiin myös määräaika, jonka kuluessa ne voivat tehdä tästä ilmoituksesta johtuvia huomautuksia. Huomautuksia ei saatu.

               E.   TOIMENPITEIDEN KÄYTTÖÖNOTTO

                     (41)

                     Edellä esitetyn perusteella katsotaan aiheelliseksi laajentaa alkuperäiset toimenpiteet koskemaan Sri Lankasta lähetettyjen moottorittomien polkupyörien (myös kolmipyöräisten tavarankuljetuspolkupyörien, ei kuitenkaan yksipyöräisten), jotka luokitellaan tällä hetkellä CN-koodeihin ex 8712 00 30 ja ex 8712 00 70 (Taric-koodit 8712003010 ja 8712007091), tuontia riippumatta siitä, onko alkuperämaaksi ilmoitettu Sri Lanka.

                     (42)

                     Kuten johdanto-osan 9–11 kappaleessa mainitaan, toimenpiteiden kiertämistä koskeva tutkimus aloitettiin uudelleen siitä ajankohdasta, jolloin lainvastaisuus ilmeni. Komissio korjasi meneillään olevalla uudelleenaloittamisella riidanalaisen asetuksen ne osat, jotka johtivat sen pätemättömäksi toteamiseen. Ne riidanalaisen asetuksen osat, joihin tuomioistuimen tuomio ei vaikuttanut, pysyivät voimassa. Unionin tuomioistuimen oikeuskäytännön mukaan hallinnollisen menettelyn jatkamista ja polkumyyntitullien ottamista uudelleen käyttöön tuonnissa, joka tapahtui pätemättömäksi todetun asetuksen soveltamisaikana, ei voida pitää taannehtivuuskiellon vastaisena (14).

                     (43)

                     Kun otetaan huomioon kiertämisen vastaisen välineen erityisluonne eli se, että se on tarkoitettu suojaamaan polkumyynnin vastaisen välineen tehokkuutta, ja koska tutkimuksessa tuli yritysten ilmoittamien tietojen perusteella esiin näyttöä, joka viittaa kiertämiskäytäntöjen esiintymiseen, komissio katsoo näin ollen aiheelliseksi ottaa toimenpiteet uudelleen käyttöön toimenpiteiden kiertämistä koskevan tutkimuksen aloittamispäivästä (eli 25 päivästä syyskuuta 2012) alkaen.

                     (44)

                     Tämä asetus on perusasetuksen 15 artiklan 1 kohdalla perustetun komitean lausunnon mukainen,

               ON HYVÄKSYNYT TÄMÄN ASETUKSEN:

            1 artikla

               1.   Laajennetaan Kiinan kansantasavallasta peräisin olevien moottorittomien polkupyörien (myös kolmipyöräisten tavarankuljetuspolkupyörien, ei kuitenkaan yksipyöräisten) tuonnissa käyttöön otettu lopullinen polkumyyntitulli koskemaan 6 päivästä kesäkuuta 2013 alkaen Sri Lankasta lähetettyjen moottorittomien polkupyörien (myös kolmipyöräisten tavarankuljetuspolkupyörien, ei kuitenkaan yksipyöräisten), jotka luokitellaan tällä hetkellä CN-koodeihin ex 8712 00 30 ja ex 8712 00 70 (Taric-koodit 8712003010 ja 8712007091), tuontia riippumatta siitä, onko niiden alkuperämaaksi ilmoitettu Sri Lanka, lukuun ottamatta jäljempänä lueteltujen yritysten valmistamia tuotteita:

                           Maa

                           Yritys

                           Taric-lisäkoodi

                           Sri Lanka

                           Asiabike Industrial Limited, No 114, Galle Road, Henamulla, Panadura, Sri Lanka

                           B768

                           Sri Lanka

                           BSH Ventures (Private) Limited,
                           No 84, Campbell Place, Colombo-10, Sri Lanka

                           B769

                           Sri Lanka

                           Samson Bikes (Pvt) Ltd,
                           No 110, Kumaran Rathnam Road, Colombo 02, Sri Lanka

                           B770

                     Yrityksen City Cycle Industries (Taric-lisäkoodi B131) tuonti kuuluu polkupyörien tuonnissa sovellettavan lopullisen polkumyyntitullin ottamisesta uudelleen käyttöön yrityksen City Cycle Industries osalta riippumatta siitä, onko alkuperämaaksi ilmoitettu Sri Lanka, 9 päivänä tammikuuta 2018 annetun komission täytäntöönpanoasetuksen (EU) 2018/28 soveltamisalaan.

               2.   Tämän artiklan 1 kohdalla laajennettu tulli on kannettava tuonnista, joka on lähetetty Sri Lankasta riippumatta siitä, onko alkuperämaaksi ilmoitettu Sri Lanka, ja joka on kirjattu asetuksen (EU) N:o 875/2012 2 artiklan ja asetuksen (EY) N:o 1225/2009 13 artiklan 3 kohdan ja 14 artiklan 5 kohdan mukaisesti tai kirjattu 29 päivänä marraskuuta 2019 annetun komission täytäntöönpanoasetuksen (EU) 2019/1997 2 artiklan mukaisesti, lukuun ottamatta 1 kohdassa lueteltujen yritysten tuottamia tuotteita.

            2 artikla
            Tulliviranomaiset velvoitetaan lopettamaan 29 päivänä marraskuuta 2019 annetun komission täytäntöönpanoasetuksen (EU) 2019/1997 2 artiklan mukaisesti tapahtuva tuonnin kirjaaminen.

            3 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 30 päivänä heinäkuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 176, 30.6.2016, s. 21.

            (2)  Neuvoston täytäntöönpanoasetus (EU) N:o 990/2011, annettu 3 päivänä lokakuuta 2011, lopullisen polkumyyntitullin käyttöön ottamisesta Kiinan kansantasavallasta peräisin olevien polkupyörien tuonnissa asetuksen (EY) N:o 1225/2009 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen (EUVL L 261, 6.10.2011, s. 2).

            (3)  Neuvoston täytäntöönpanoasetus (EU) N:o 501/2013, annettu 29 päivänä toukokuuta 2013, Kiinan kansantasavallasta peräisin olevien polkupyörien tuonnissa täytäntöönpanoasetuksella (EU) N:o 990/2011 käyttöön otetun lopullisen polkumyyntitullin laajentamisesta koskemaan Indonesiasta, Malesiasta, Sri Lankasta ja Tunisiasta lähtöisin olevien polkupyörien tuontia riippumatta siitä, onko alkuperämaaksi ilmoitettu Indonesia, Malesia, Sri Lanka tai Tunisia (EUVL L 153, 5.6.2013, s. 1).

            (4)  Yhdistetyt asiat C-248/15P (unionin tuotannonalan esittämä valitus), C-254/15P (Euroopan komission esittämä valitus) ja C-260/15 P (Euroopan unionin neuvoston esittämä valitus).

            (5)  Ilmoitus unionin yleisen tuomioistuimen asiassa T-413/13 City Cycle Industries v. Euroopan unionin neuvosto 19. maaliskuuta 2015 antamasta tuomiosta ja unionin tuomioistuimen 26. tammikuuta 2017 asioissa C-248/15 P, C-254/15 P ja C-260/15 P antamasta tuomiosta, jotka koskevat Kiinan kansantasavallasta peräisin olevien polkupyörien tuonnissa täytäntöönpanoasetuksella (EU) N:o 990/2011 käyttöön otetun lopullisen polkumyyntitullin laajentamisesta koskemaan Indonesiasta, Malesiasta, Sri Lankasta ja Tunisiasta lähtöisin olevien polkupyörien tuontia riippumatta siitä, onko alkuperämaaksi ilmoitettu Indonesia, Malesia, Sri Lanka tai Tunisia, annettua neuvoston täytäntöönpanoasetusta (EU) N:o 501/2013 (2017/C 113/05) (EUVL C 113, 11.4.2017, s. 4).

            (6)  Komission täytäntöönpanoasetus (EU) 2018/28, annettu 9 päivänä tammikuuta 2018, polkupyörien tuonnissa sovellettavan lopullisen polkumyyntitullin ottamisesta uudelleen käyttöön yrityksen City Cycle Industries osalta riippumatta siitä, onko alkuperämaaksi ilmoitettu Sri Lanka (EUVL L 5, 10.1.2018, s. 27).

            (7)  Neuvoston täytäntöönpanoasetus (EU) N:o 501/2013, annettu 29 päivänä toukokuuta 2013.

            (8)  Tuomioistuimen tuomio 15.3.2018, asia C-256/16 Deichmann, ECLI:EU:C:2018:187, 73 kohta; ks. myös tuomioistuimen tuomio 19.6.2019, asia C-612/16 P&J Clark International, ECLI:EU:C:2019:508, 43 kohta.

            (9)  Ks. edellinen alaviite, 74 kohta; ks. myös tuomioistuimen tuomio 19.6.2019, asia C-612/16 P&J Clark International, ECLI:EU:C:2019:508, 43 kohta.

            (10)  Komission asetus (EU) N:o 875/2012, annettu 25 päivänä syyskuuta 2012, Kiinan kansantasavallasta peräisin olevien polkupyörien tuonnissa neuvoston täytäntöönpanoasetuksella (EU) N:o 990/2011 käyttöön otettujen polkumyynnin vastaisten toimenpiteiden mahdollista kiertämistä polkupyörien tuonnilla Indonesiasta, Malesiasta, Sri Lankasta tai Tunisiasta, riippumatta siitä, onko niiden alkuperämaaksi ilmoitettu Indonesia, Malesia, Sri Lanka tai Tunisia, koskevan tutkimuksen vireillepanosta ja kyseisen tuonnin kirjaamisvelvoitteesta (EUVL L 258, 26.9.2012, s. 21).

            (11)  Tuomio 3.10.2000, asia C-458/98 P, Industrie des Poudres Sphériques vastaan neuvosto, ECLI:EU:C:2000:531, 80–85 kohta.

            (12)  Komission täytäntöönpanoasetus (EU) 2019/1997, annettu 29 päivänä marraskuuta 2019, tutkimuksen aloittamisesta uudelleen asiassa C-251/18 Trace Sport SAS 19 päivänä syyskuuta 2019 annetun tuomion jälkeen Kiinan kansantasavallasta peräisin olevien polkupyörien tuonnissa täytäntöönpanoasetuksella (EU) N:o 990/2011 käyttöön otetun lopullisen polkumyyntitullin laajentamisesta koskemaan Indonesiasta, Malesiasta, Sri Lankasta ja Tunisiasta lähtöisin olevien polkupyörien tuontia riippumatta siitä, onko niiden alkuperämaaksi ilmoitettu Indonesia, Malesia, Sri Lanka tai Tunisia, 29 päivänä toukokuuta 2013 annetun neuvoston täytäntöönpanoasetuksen (EU) N:o 501/2013 osalta (EUVL L 310, 2.12.2019, s. 29).

            (13)  Unionin tuomioistuimen asiassa C-709/17 P, Kolachi, 12.9.2019 antama tuomio.

            (14)  Asia C-256/16, Deichmann SE v. Hauptzollamt Duisburg [2018], ECLI:EU:C:2018:187, 79 kohta; ja asia C-612/16, C & J Clark International Ltd v. Commissioners for Her Majesty’s Revenue & Customs, tuomio 19.6.2019, 58 kohta.


title: Komission täytäntöönpanoasetus (EU) 2020/1165, annettu 6 päivänä elokuuta 2020, lopullisen polkumyyntitullin käyttöönotosta Kiinan kansantasavallasta peräisin olevien ajoneuvojen teräspyörien tuonnissa ja kyseisessä tuonnissa käyttöönotetun väliaikaisen tullin lopullisesta kantamisesta annetun täytäntöönpanoasetuksen (EU) 2020/353 muuttamisesta

text:
                  7.8.2020

                  FI

                  Euroopan unionin virallinen lehti

                  L 258/9

         KOMISSION TÄYTÄNTÖÖNPANOASETUS (EU) 2020/1165,
         annettu 6 päivänä elokuuta 2020,
         lopullisen polkumyyntitullin käyttöönotosta Kiinan kansantasavallasta peräisin olevien ajoneuvojen teräspyörien tuonnissa ja kyseisessä tuonnissa käyttöönotetun väliaikaisen tullin lopullisesta kantamisesta annetun täytäntöönpanoasetuksen (EU) 2020/353 muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1) ja erityisesti sen 9 artiklan 4 kohdan,
         sekä katsoo seuraavaa:

                     (1)

                     Komission täytäntöönpanoasetuksella (EU) 2020/353 (2) otettiin käyttöön lopullinen polkumyyntitulli Kiinan kansantasavallasta peräisin olevien ajoneuvojen teräspyörien tuonnissa ja kannettiin lopullisesti kyseisessä tuonnissa käyttöönotettu väliaikainen tulli.

                     (2)

                     Täytäntöönpanoasetuksen (EU) 2020/353 4 artiklassa todetaan seuraavaa: ”Esitettäessä 1 artiklassa mainituista tuotteista vapaaseen liikkeeseen luovutusta koskeva ilmoitus tuotujen tuotteiden kappalemäärä merkitään ilmoituksen asianomaiseen kenttään.” Komission yksiköt ovat saaneet jäsenvaltioilta ja kaupan alan toimijoilta huomautuksia tuotujen tuotteiden alkuperästä.

                     (3)

                     Olisi selvennettävä, että tuotujen teräspyörien kappalemäärä olisi ilmoitettava niiden alkuperästä riippumatta ja että jäsenvaltioiden olisi ilmoitettava komissiolle tuotu kappalemäärä.

                     (4)

                     Tältä osin komissio on päättänyt muuttaa täytäntöönpanoasetuksen (EU) 2020/353 4 artiklaa.

                     (5)

                     Englanninkielisessä toisinnossa korvataan termi ”pieces” termillä ”items” yhdistetyssä nimikkeistössä (3) määritellyn paljousyksikön ”number of items” mukaisesti (ei koske suomenkielistä toisintoa).

                     (6)

                     Tässä asetuksessa säädetyt toimenpiteet ovat asetuksen (EU) 2016/1036 15 artiklan 1 kohdalla perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Korvataan täytäntöönpanoasetuksen (EU) 2020/353 johdanto-osan 88 kappale seuraavasti:
            (Ei koske suomenkielistä toisintoa.)

            2 artikla
            Korvataan täytäntöönpanoasetuksen (EU) 2020/353 1 artiklan 3 kohta seuraavasti:

                  ”3.   Edellä 2 kohdassa mainituille yrityksille määritetyn yksilöllisen polkumyyntitullin soveltaminen edellyttää, että jäsenvaltioiden tulliviranomaisille esitetään pätevä kauppalasku, jossa on kauppalaskun laatineen tahon nimellä ja tehtävänimikkeellä yksilöidyn työntekijän päiväämä ja allekirjoittama vakuutus seuraavassa muodossa: ”Allekirjoittanut vahvistaa, että tässä laskussa tarkoitetut, Euroopan unioniin vietäväksi myydyt (tarkasteltavana oleva tuote) (kappalemäärä) on valmistanut (yrityksen nimi ja osoite), (Taric-lisäkoodi), [asianomainen maa]. Allekirjoittanut vakuuttaa, että tässä laskussa ilmoitetut tiedot ovat täydelliset ja paikkansapitävät.” Jos tällaista kauppalaskua ei esitetä, asianomaiseen yritykseen sovelletaan kaikkiin muihin yrityksiin sovellettavaa tullia.”

            3 artikla
            Korvataan täytäntöönpanoasetuksen (EU) 2020/353 4 artikla seuraavasti:

                  ”4 artikla

                  Esitettäessä 1 artiklan 1 kohdassa mainituista tuotteista vapaaseen liikkeeseen luovutusta koskeva ilmoitus tuotujen tuotteiden kappalemäärä merkitään ilmoituksen asianomaiseen kenttään tuotteiden alkuperästä riippumatta.
                  Jäsenvaltioiden on ilmoitettava komissiolle kuukausittain Taric-koodeilla 8708701080, 8708701085, 8708709920, 8708709980, 8716909095 ja 8716909097 tuotu kappalemäärä ja niiden alkuperä.”

            4 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 6 päivänä elokuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 176, 30.6.2016, s. 21.

            (2)  Komission täytäntöönpanoasetus (EU) 2020/353, annettu 3 päivänä maaliskuuta 2020, lopullisen polkumyyntitullin käyttöönotosta Kiinan kansantasavallasta peräisin olevien ajoneuvojen teräspyörien tuonnissa ja kyseisessä tuonnissa käyttöönotetun väliaikaisen tullin lopullisesta kantamisesta (EUVL L 65, 4.3.2020, s. 9).

            (3)  Neuvoston asetus (ETY) N:o 2658/87 tariffi- ja tilastonimikkeistöstä ja yhteisestä tullitariffista (EYVL L 256, 23.7.1987, s. 1).


title: Komission täytäntöönpanoasetus (EU) 2020/1166, annettu 6 päivänä elokuuta 2020, asetuksen (EY) N:o 798/2008 liitteen I muuttamisesta Yhdysvaltoja koskevan kohdan osalta niiden kolmansien maiden, alueiden, vyöhykkeiden tai erillisalueiden luettelossa, joista tiettyjen siipikarjasta saatujen hyödykkeiden tuonti unioniin tai kuljettaminen sen kautta on sallittua korkeapatogeenisen lintuinfluenssan yhteydessä (ETA:n kannalta merkityksellinen teksti)

text:
                  7.8.2020

                  FI

                  Euroopan unionin virallinen lehti

                  L 258/11

         KOMISSION TÄYTÄNTÖÖNPANOASETUS (EU) 2020/1166,
         annettu 6 päivänä elokuuta 2020,
         asetuksen (EY) N:o 798/2008 liitteen I muuttamisesta Yhdysvaltoja koskevan kohdan osalta niiden kolmansien maiden, alueiden, vyöhykkeiden tai erillisalueiden luettelossa, joista tiettyjen siipikarjasta saatujen hyödykkeiden tuonti unioniin tai kuljettaminen sen kautta on sallittua korkeapatogeenisen lintuinfluenssan yhteydessä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (1) ja erityisesti sen 8 artiklan johdantokappaleen, 8 artiklan 1 kohdan ensimmäisen alakohdan, 8 artiklan 4 kohdan ja 9 artiklan 4 kohdan c alakohdan,
         ottaa huomioon eläinten terveyttä koskevista vaatimuksista yhteisön sisäisessä siipikarjan ja siitosmunien kaupassa ja tuonnissa kolmansista maista 30 päivänä marraskuuta 2009 annetun neuvoston direktiivin 2009/158/EY (2) ja erityisesti sen 23 artiklan 1 kohdan, 24 artiklan 2 kohdan ja 25 artiklan 2 kohdan,
         sekä katsoo seuraavaa:

                     (1)

                     Komission asetuksessa (EY) N:o 798/2008 (3) säädetään eläinlääkärintodistuksia koskevista vaatimuksista, joita sovelletaan siipikarjan ja siipikarjatuotteiden, jäljempänä ’hyödykkeet’, tuontiin unioniin ja kuljetukseen unionin kautta, mukaan luettuna varastointi kauttakuljetuksen aikana. Asetuksessa säädetään, että unioniin saa tuoda ja unionin kautta kuljettaa kyseisiä hyödykkeitä vain niistä kolmansista maista tai niiltä alueilta, vyöhykkeiltä tai erillisalueilta, jotka on lueteltu asetuksen liitteessä I olevan 1 osan taulukon sarakkeissa 1 ja 3.

                     (2)

                     Asetuksessa (EY) N:o 798/2008 vahvistetaan lisäksi edellytykset, joiden täyttyessä kolmatta maata, aluetta, vyöhykettä tai erillisaluetta voidaan pitää vapaana korkeapatogeenisestä lintuinfluenssasta (HPAI).

                     (3)

                     Yhdysvallat sisältyy asetuksen (EY) N:o 798/2008 liitteessä I olevassa 1 osassa esitettyyn luetteloon kolmantena maana, josta hyödykkeiden tuontia unioniin ja kuljetusta unionin kautta ei ole rajoitettu korkeapatogeenisen lintuinfluenssan esiintymisen vuoksi.

                     (4)

                     Kansanterveyden ja eläinten terveyden suojelemiseksi toteutettavia toimenpiteitä elävien eläinten ja eläintuotteiden kaupassa koskevassa Euroopan yhteisön ja Amerikan yhdysvaltojen välisessä sopimuksessa (4), jäljempänä ’sopimus’, joka hyväksyttiin neuvoston päätöksellä 98/258/EY (5), määrätään aluejakotoimenpiteiden vastavuoroisesta tunnustamisesta unionissa tai Yhdysvalloissa tapahtuvien taudinpurkausten tapauksessa.

                     (5)

                     Yhdysvallat vahvisti 8 päivänä huhtikuuta 2020, että korkeapatogeenisen lintuinfluenssan alatyyppiä H7N3 oli havaittu Etelä-Carolinan osavaltion Chesterfieldin piirikunnassa sijaitsevalla siipikarjatilalla. Korkeapatogeenisen lintuinfluenssan taudinpurkauksen vuoksi Yhdysvaltojen eläinlääkintäviranomaiset määräsivät tartuntatilan ympärille 10 kilometrin valvontavyöhykkeen, joka käsittää osia Chesterfieldin, Lancasterin ja Kershaw’n piirikunnista Etelä-Carolinan osavaltiossa, ja hävittivät kaikki altistuneet eläimet korkeapatogeenisen lintuinfluenssan torjumiseksi ja sen leviämisen rajoittamiseksi.

                     (6)

                     Komissio hyväksyi täytäntöönpanoasetuksen (EU) 2020/544 (6), jolla se asetti rajoituksia siipikarjasta saatujen hyödykkeiden tuonnille unioniin sellaisilta korkeapatogeenisestä lintuinfluenssasta kärsiviltä Etelä-Carolinan osavaltion alueilta, joille Yhdysvaltain eläinlääkintäviranomaiset olivat asettaneet korkeapatogeenisen lintuinfluenssan taudinpurkauksen vuoksi rajoituksia.

                     (7)

                     Yhdysvallat on toimittanut päivitetyt tiedot epidemiologisesta tilanteesta alueellaan ja toteuttamistaan toimenpiteistä, joilla estetään korkeapatogeenisen lintuinfluenssan leviäminen edelleen, ja komissio on nyt arvioinut nämä tiedot. Lisäksi Yhdysvallat on ilmoittanut puhdistus- ja desinfiointitoimenpiteiden saattamisesta päätökseen 7 päivänä toukokuuta 2020 siipikarjan hävittämistoimenpiteiden jälkeen tilalla, jolla korkeapatogeenisen lintuinfluenssan taudinpurkaus havaittiin huhtikuussa 2020.

                     (8)

                     Yhdysvaltojen toimittamien tietojen arvioinnin perusteella on aiheellista ilmoittaa asetuksen (EY) N:o 798/2008 liitteessä olevassa I osassa 5 päivä elokuuta 2020 – eli 90 päivää siipikarjan hävittämistoimenpiteiden sekä puhdistus- ja desinfiointitoimenpiteiden päättymisen jälkeen – päiväksi, josta alkaen kyseistä maata voidaan jälleen pitää asetuksen (EY) N:o 798/2008 9 artiklassa tarkoitetulla tavalla korkeapatogeenisestä lintuinfluenssasta vapaana ja sieltä peräisin olevien siipikarjasta saatujen hyödykkeiden tuonti unioniin ja unionin kautta kuljettaminen voidaan taas sallia.

                     (9)

                     Yhdysvaltoja koskevaa kohtaa asetuksen (EY) N:o 798/2008 liitteessä I olevan 1 osan taulukossa olisi muutettava, jotta voitaisiin ottaa huomioon korkeapatogeenisen lintuinfluenssan hävittäminen kyseisestä kolmannesta maasta. Asetuksen (EY) N:o 798/2008 liitettä I olisi sen vuoksi muutettava.

                     (10)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EY) N:o 798/2008 liitteessä I oleva 1 osa tämän asetuksen liitteen mukaisesti.

            2 artikla
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 6 päivänä elokuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EYVL L 18, 23.1.2003, s. 11.

            (2)  EUVL L 343, 22.12.2009, s. 74.

            (3)  Komission asetus (EY) N:o 798/2008, annettu 8 päivänä elokuuta 2008, sellaisten kolmansien maiden ja niiden alueiden, vyöhykkeiden tai erillisalueiden luettelon vahvistamisesta, joista saa tuoda yhteisöön tai kuljettaa yhteisön kautta siipikarjaa ja siipikarjatuotteita, sekä eläinlääkärintodistuksia koskevista vaatimuksista (EUVL L 226, 23.8.2008, s. 1).

            (4)  EYVL L 118, 21.4.1998, s. 3.

            (5)  Neuvoston päätös 98/258/EY, tehty 16 päivänä maaliskuuta 1998, kansanterveyden ja eläinten terveyden suojelemiseksi toteutettavia toimenpiteitä elävien eläinten ja eläintuotteiden kaupassa koskevan Euroopan yhteisön ja Amerikan yhdysvaltojen välisen sopimuksen tekemisestä (EYVL L 118, 21.4.1998, s. 1).

            (6)  Komission täytäntöönpanoasetus (EU) 2020/544, annettu 20 päivänä huhtikuuta 2020, asetuksen (EY) N:o 798/2008 liitteen I muuttamisesta Yhdysvaltoja koskevan kohdan osalta niiden kolmansien maiden, alueiden, vyöhykkeiden tai erillisalueiden luettelossa, joista tiettyjen siipikarjasta saatujen hyödykkeiden tuonti unioniin tai kuljettaminen sen kautta on sallittua korkeapatogeenisen lintuinfluenssan yhteydessä (EUVL L 121 I, 20.4.2020, s. 1).

            LIITE
            Korvataan asetuksen (EY) N:o 798/2008 liitteessä I olevassa 1 osassa Yhdysvaltoja koskeva kohta seuraavasti:

                           Kolmannen maan tai alueen ISO-koodi ja nimi

                           Kolmannen maan tai sen alueen, vyöhykkeen tai erillisalueen koodi

                           Kolmannen maan tai sen alueen, vyöhykkeen tai erillisalueen kuvaus

                           Eläinlääkärintodistus

                           Erityisedellytykset

                           Erityisedellytykset

                           Lintuinfluenssan valvontaa koskeva tilanne

                           Lintuinfluenssan rokotustilanne

                           Salmonellan torjuntaa koskeva tilanne (6)

                           Malli(t)

                           Lisätakeet

                           Päättymisajankohta(1)

                           Alkamisajankohta(2)

                           1

                           2

                           3

                           4

                           5

                           6

                           6A

                           6B

                           7

                           8

                           9

                           ”US – Yhdysvallat

                           US-0

                           Koko maa

                           SPF

                           EP, E,

                           S4

                           US-1

                           Koko maa, lukuun ottamatta aluetta US-2

                           WGM

                           VIII

                           POU, RAT

                           N

                           BPP, BPR, DOC, DOR, HEP, HER, SRP, SRA, LT20

                           A

                           S3, ST1

                           US-2

                           Yhdysvaltojen alue, joka vastaa seuraavia:

                           US-2.1

                           Tennesseen osavaltio:
                           Lincolnin piirikunta
                           Franklinin piirikunta
                           Mooren piirikunta

                           WGM

                           VIII

                           P2

                           4.3.2017

                           11.8.2017

                           POU, RAT

                           N
                           P2

                           BPR, BPP, DOC, DOR, HEP, HER, SRP, SRA, LT20

                           A

                           S3, ST1

                           US-2.2

                           Alabaman osavaltio:
                           Madisonin piirikunta
                           Jacksonin piirikunta

                           WGM

                           VIII

                           P2

                           4.3.2017

                           11.8.2017

                           POU, RAT

                           N
                           P2

                           BPR, BPP, DOC, DOR, HEP, HER, SRP, SRA, LT20

                           A

                           S3, ST1

                           US-2.3

                           Etelä-Carolinan osavaltio:
                           Chesterfieldin piirikunta / Lancasterin piirikunta / Kershaw’n piirikunta:
                           Vyöhyke, joka ulottuu 10 kilometrin säteelle kohdasta N ympyränmuotoisen Chesterfield 02 premise ‐valvontavyöhykkeen rajalla ja ulottuu myötäpäivään seuraavasti:

                                       a)

                                       pohjoisessa: 2 km etelään Highway 9:stä, 0,03 km itään Airport Roadin ja Raymond Deason Roadin risteyksestä;

                                       b)

                                       koillisessa: 1 km lounaaseen Highway 268:sta ja Cross Roads Church Rd:n risteyksestä;

                                       c)

                                       idässä: 5,1 km länteen State Highway 109:stä, 1,6 km länteen Angelus Roadista ja Refuge Drivesta;

                                       d)

                                       kaakossa: 3,2 km luoteeseen Highway 145:n ja Lake Bee Roadin risteyksestä;

                                       e)

                                       etelässä: 2,7 km itään Highway 151:n ja Catarah Roadin risteyksestä;

                                       f)

                                       lounaassa: 1,5 km itään McBee Highwayn ja Mt Pisgah Roadin risteyksestä;

                                       g)

                                       lännessä: 1,3 km itään Texahaw Roadin ja Buzzards Roost Roadin risteyksestä;

                                       h)

                                       luoteessa: White Plains Church Roadin ja Graves Roadin risteys.

                           WGM

                           VIII

                           P2

                           8.4.2020

                           5.8.2020

                           POU, RAT

                           N
                           P2

                           BPR, BPP, DOC, DOR, HEP, HER, SRP, SRA, LT20

                           A

                           S3, ST1”


title: Komission täytäntöönpanoasetus (EU) 2020/1361, annettu 30 päivänä syyskuuta 2020, asetuksen (EU) 2018/2019 muuttamisesta siltä osin kuin on kyse tietyistä Serbiasta peräisin olevista Malus domestica -lajin istutettaviksi tarkoitetuista kasveista ja tietyistä Uudesta-Seelannista peräisin olevista Acer japonicum Thunberg-, Acer palmatum Thunberg- ja Acer shirasawanum Koidzumi -lajien istutettaviksi tarkoitetuista kasveista

text:
                  1.10.2020

                  FI

                  Euroopan unionin virallinen lehti

                  L 317/1

         KOMISSION TÄYTÄNTÖÖNPANOASETUS (EU) 2020/1361,
         annettu 30 päivänä syyskuuta 2020,
         asetuksen (EU) 2018/2019 muuttamisesta siltä osin kuin on kyse tietyistä Serbiasta peräisin olevista Malus domestica -lajin istutettaviksi tarkoitetuista kasveista ja tietyistä Uudesta-Seelannista peräisin olevista Acer japonicum Thunberg-, Acer palmatum Thunberg- ja Acer shirasawanum Koidzumi -lajien istutettaviksi tarkoitetuista kasveista
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031 (1) ja erityisesti sen 42 artiklan 4 kohdan ensimmäisen ja kolmannen alakohdan,
         sekä katsoo seuraavaa:

                     (1)

                     Komission täytäntöönpanoasetuksessa (EU) 2018/2019 (2) vahvistetaan alustavan riskinarvioinnin perusteella luettelo vakavan riskin kasveista, kasvituotteista ja muista tavaroista.

                     (2)

                     Komission täytäntöönpanoasetuksessa (EU) 2018/2018 (3) vahvistetaan erityiset säännöt menettelystä, jota on noudatettava asetuksen (EU) 2016/2031 42 artiklan 4 kohdassa tarkoitetun riskinarvioinnin tekemiseksi kyseisille vakavan riskin kasveille, kasvituotteille ja muille tavaroille.

                     (3)

                     Alustavan riskinarvioinnin perusteella täytäntöönpanoasetuksen (EU) 2018/2019 liitteeseen sisällytettiin vakavan riskin kasveina 35 istutettavaksi tarkoitettua kasvia, jotka ovat peräisin kolmansista maista ja joihin kuuluvat muun muassa Malus Mill.- ja Acer L. -suvut.

                     (4)

                     Serbia toimitti 31 päivänä heinäkuuta 2019 komissiolle pyynnön, joka koski Malus domestica -lajiin kuuluvien yhden tai kahden vuoden ikäisten paljasjuuristen, lepotilassa olevien ja vartettujen istutettaviksi tarkoitettujen kasvien vientiä unioniin. Pyynnön tueksi esitettiin asiaa koskevat tekniset asiakirjat.

                     (5)

                     Euroopan elintarviketurvallisuusviranomainen, jäljempänä ’elintarviketurvallisuusviranomainen’, julkaisi 13 päivänä toukokuuta 2020 tieteellisen lausunnon (4) Serbiasta peräisin oleviin Malus domestica -lajin istutettaviksi tarkoitettuihin kasveihin liittyvästä hyödykkeen riskinarvioinnista. Se katsoi, että Erwinia amylovora on kyseisten istutettaviksi tarkoitettujen kasvien kannalta merkityksellinen tuhooja, ja arvioi asiakirja-aineistossa kyseisen tuhoojan osalta kuvatut riskinvähentämistoimenpiteet sekä sen, millä todennäköisyydellä hyödyke on kyseisestä tuhoojasta vapaa.

                     (6)

                     Lausunnon perusteella katsotaan, että kasvinterveyteen kohdistuva riski, joka aiheutuu Serbiasta peräisin olevien Malus domestica -lajiin kuuluvien yhden tai kahden vuoden ikäisten paljasjuuristen, lepotilassa olevien ja vartettujen istutettaviksi tarkoitettujen kasvien tuonnista unioniin, on pienentynyt hyväksyttävälle tasolle edellyttäen, että kyseisiin istutettaviksi tarkoitettuihin kasveihin liittyvän tuhoojariskin torjumiseksi sovelletaan asianmukaisia riskinvähentämistoimenpiteitä. Koska tällaisista asianmukaisista toimenpiteistä säädetään komission täytäntöönpanoasetuksen (EU) 2019/2072 (5) liitteessä X olevassa 9 kohdassa, kyseisiä istutettaviksi tarkoitettuja kasveja ei pitäisi enää pitää vakavan riskin kasveina, ja ne olisi poistettava täytäntöönpanoasetuksen (EU) 2018/2019 liitteestä.

                     (7)

                     Uusi-Seelanti toimitti 29 päivänä elokuuta 2019 komissiolle pyynnön, joka koski Acer japonicum Thunberg-, Acer palmatum Thunberg- ja Acer shirasawanum Koidzumi ‐lajeihin kuuluvien yhden, kahden tai kolmen vuoden ikäisten paljasjuuristen, lepotilassa olevien, lehdettömien, vartettujen tai silmutettujen istutettaviksi tarkoitettujen kasvien vientiä unioniin. Pyynnön tueksi esitettiin asiaa koskevat tekniset asiakirjat.

                     (8)

                     Elintarviketurvallisuusviranomainen julkaisi 20 päivänä toukokuuta 2020 tieteellisen lausunnon (6) Uudesta-Seelannista peräisin oleviin Acer-suvun istutettaviksi tarkoitettuihin kasveihin liittyvästä hyödykkeen riskinarvioinnista. Se katsoi, että kyseisten kasvien kannalta merkityksellisiä tuhoojia ovat Eotetranychus sexmaculatus, Meloidogyne
                        fallax, Oemona hirta ja Platypus apicalis, ja arvioi asiakirja-aineistossa kyseisten tuhoojien osalta kuvatut riskinvähentämistoimenpiteet sekä sen, millä todennäköisyydellä hyödykkeet ovat kyseisistä tuhoojista vapaita.

                     (9)

                     Lausunnon perusteella katsotaan, että kasvinterveyteen kohdistuva riski, joka aiheutuu Uudesta-Seelannista peräisin olevien Acer japonicum Thunberg-, Acer palmatum Thunberg- ja Acer shirasawanum Koidzumi -lajeihin kuuluvien yhden, kahden tai kolmen vuoden ikäisten paljasjuuristen, lepotilassa olevien, lehdettömien, vartettujen tai silmutettujen istutettaviksi tarkoitettujen kasvien tuonnista unioniin, on pienentynyt hyväksyttävälle tasolle edellyttäen, että kyseisiin istutettaviksi tarkoitettuihin kasveihin liittyvien tuhoojariskien torjumiseksi sovelletaan asianmukaisia riskinvähentämistoimenpiteitä. Koska tällaisista asianmukaisista toimenpiteistä säädetään komission täytäntöönpanoasetuksessa (EU) 2020/… (7), kyseisiä istutettaviksi tarkoitettuja kasveja ei pitäisi enää pitää vakavan riskin kasveina, ja ne olisi poistettava täytäntöönpanoasetuksen (EU) 2018/2019 liitteestä.

                     (10)

                     Terveys- ja kasvinsuojelutoimista tehdystä Maailman kauppajärjestön sopimuksesta (8) johtuvien unionin velvoitteiden noudattamiseksi kyseisten hyödykkeiden tuontia olisi jatkettava mahdollisimman pian. Sen vuoksi tämän asetuksen olisi tultava voimaan kolmantena päivänä sen jälkeen, kun se on julkaistu.

                     (11)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Täytäntöönpanoasetuksen (EU) 2018/2019 muuttaminen
            Muutetaan täytäntöönpanoasetuksen (EU) 2018/2019 liite tämän asetuksen liitteen mukaisesti.

            2 artikla
            Voimaantulo
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 30 päivänä syyskuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 317, 23.11.2016, s. 4.

            (2)  Komission täytäntöönpanoasetus (EU) 2018/2019, annettu 18 päivänä joulukuuta 2018, väliaikaisen luettelon laatimisesta asetuksen (EU) 2016/2031 42 artiklassa tarkoitetuista vakavan riskin kasveista, kasvituotteista tai muista tavaroista sekä luettelon laatimisesta kyseisen asetuksen 73 artiklassa tarkoitetuista kasveista, joille ei tarvita kasvinterveystodistusta unioniin tuomista varten (EUVL L 323, 19.12.2018, s. 10).

            (3)  Komission täytäntöönpanoasetus (EU) 2018/2018, annettu 18 päivänä joulukuuta 2018, Euroopan parlamentin ja neuvoston asetuksen (EU) 2016/2031 42 artiklan 1 kohdassa tarkoitettujen vakavan riskin kasvien, kasvituotteiden ja muiden tavaroiden riskinarvioinnin suorittamiseksi noudatettavaa menettelyä koskevista erityisistä säännöistä (EUVL L 323, 19.12.2018, s. 7).

            (4)  EFSA PLH Panel (EFSA Panel on Plant Health), 2020. Scientific Opinion on the commodity risk assessment of Malus domestica plants from Serbia. EFSA Journal 2020;18(5):6109, s. 53 https://doi.org/10.2903/j.efsa.2020.6109.

            (5)  Komission täytäntöönpanoasetus (EU) 2019/2072, annettu 28 päivänä marraskuuta 2019, Euroopan parlamentin ja neuvoston asetuksen (EU) 2016/2031 täytäntöönpanon yhdenmukaisten edellytysten vahvistamisesta kasvintuhoojien vastaisten suojatoimenpiteiden osalta, komission asetuksen (EY) N:o 690/2008 kumoamisesta ja komission täytäntöönpanoasetuksen (EU) 2018/2019 muuttamisesta (EUVL L 319, 10.12.2019, s. 1).

            (6)  EFSA PLH Panel (EFSA Panel on Plant Health), 2020. Scientific Opinion on the commodity risk assessment of Acer spp. plants from New Zealand. EFSA Journal 2020; 18(5): 6105. https://doi.org/10.2903/j.efsa.2020.6105.

            (7)  Komission täytäntöönpanoasetus (EU) 2020/..., annettu 30 päivänä syyskuuta 2020, asetuksen (EU) 2020/1213 muuttamisesta siltä osin kuin on kyse tiettyjen Uudesta-Seelannista peräisin olevien Acer japonicum Thunberg-, Acer palmatum Thunberg- ja Acer shirasawanum Koidzumi -lajien istutettaviksi tarkoitettujen kasvien tuomista unioniin koskevista kasvinsuojelutoimenpiteistä (ks. tämän virallisen lehden sivu…)

            (8)  Terveys- ja kasvinsuojelutoimia koskeva Maailman kauppajärjestön sopimus (SPS-sopimus), https://www.wto.org/english/tratop_e/sps_e/spsagr_e.htm

            LIITE
            Muutetaan komission täytäntöönpanoasetuksen (EU) 2018/2019 liitteessä olevan 1 kohdan toinen sarake ”Kuvaus” seuraavasti:

                        a)

                        korvataan kohta ”Malus Mill.” seuraavasti:
                        ”Malus Mill., muut kuin Serbiasta peräisin olevat yhden tai kahden vuoden ikäiset paljasjuuriset, lepotilassa olevat ja vartetut Malus domestica -lajin istutettaviksi tarkoitetut kasvit”;

                        b)

                        korvataan kohta ”Acer L.” seuraavasti:
                        ”Acer L., muut kuin Uudesta-Seelannista peräisin olevat yhden, kahden tai kolmen vuoden ikäiset paljasjuuriset, lepotilassa olevat, lehdettömät, vartetut tai silmutetut Acer japonicum Thunberg-, Acer palmatum Thunberg- ja Acer shirasawanum Koidzumi -lajien istutettaviksi tarkoitetut kasvit”.


title: Komission täytäntöönpanoasetus (EU) 2020/1362, annettu 30 päivänä syyskuuta 2020, asetuksen (EU) 2020/1213 muuttamisesta siltä osin kuin on kyse tiettyjen Uudesta-Seelannista peräisin olevien Acer japonicum Thunberg-, Acer palmatum Thunberg- ja Acer shirasawanum Koidzumi -lajien istutettaviksi tarkoitettujen kasvien tuomista unioniin koskevista kasvinsuojelutoimenpiteistä

text:
                  1.10.2020

                  FI

                  Euroopan unionin virallinen lehti

                  L 317/5

         KOMISSION TÄYTÄNTÖÖNPANOASETUS (EU) 2020/1362,
         annettu 30 päivänä syyskuuta 2020,
         asetuksen (EU) 2020/1213 muuttamisesta siltä osin kuin on kyse tiettyjen Uudesta-Seelannista peräisin olevien Acer japonicum Thunberg-, Acer palmatum Thunberg- ja Acer shirasawanum Koidzumi -lajien istutettaviksi tarkoitettujen kasvien tuomista unioniin koskevista kasvinsuojelutoimenpiteistä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031 (1) ja erityisesti sen 42 artiklan 4 kohdan kolmannen alakohdan,
         sekä katsoo seuraavaa:

                     (1)

                     Komission täytäntöönpanoasetuksessa (EU) 2018/2019 (2) vahvistetaan alustavan riskinarvioinnin perusteella luettelo vakavan riskin kasveista, kasvituotteista ja muista tavaroista.

                     (2)

                     Asetuksen (EU) 2016/2031 mukaan jos riskinarvioinnin perusteella todetaan, että kasvi, kasvituote tai muu tavara, joka on peräisin kolmannesta maasta, kolmansien maiden ryhmästä tai kolmannen maan erityiseltä alueelta, aiheuttaa riskin, joka ei ole hyväksyttävissä, mutta kyseistä riskiä voidaan pienentää hyväksyttävälle tasolle soveltamalla tiettyjä toimenpiteitä, komissio poistaa kyseisen kasvin, kasvituotteen tai muun tavaran täytäntöönpanoasetuksessa (EU) 2018/2019 olevasta luettelosta ja lisää sen asetuksen (EU) 2016/2031 41 artiklan 2 kohdassa tarkoitettuun luetteloon.

                     (3)

                     Komission täytäntöönpanoasetuksessa (EU) 2020/1213 (3) vahvistetaan täytäntöönpanoasetuksen (EU) 2018/2019 liitteestä poistettujen tiettyjen kasvien, kasvituotteiden ja muiden tavaroiden tuomista unioniin koskevat kasvinsuojelutoimenpiteet.

                     (4)

                     Täytäntöönpanoasetuksen (EU) 2018/2019 liitteessä luetellaan Acer L. -suvun kasvit korkean riskin kasveina.

                     (5)

                     Uusi-Seelanti toimitti 29 päivänä elokuuta 2019 komissiolle pyynnön, joka koski Acer japonicum Thunberg-, Acer palmatum Thunberg- ja Acer shirasawanum Koidzumi -lajeihin kuuluvien yhden, kahden tai kolmen vuoden ikäisten paljasjuuristen, lepotilassa olevien, lehdettömien, vartettujen tai silmutettujen istutettaviksi tarkoitettujen kasvien, jäljempänä ’asianomaiset kasvit’, vientiä unioniin. Pyynnön tueksi esitettiin asiaa koskevat tekniset asiakirjat.

                     (6)

                     Euroopan elintarviketurvallisuusviranomainen, jäljempänä ’elintarviketurvallisuusviranomainen’, julkaisi 20 päivänä toukokuuta 2020 tieteellisen lausunnon (4) Uudesta-Seelannista peräisin oleviin Acer-suvun kasveihin liittyvästä hyödykkeen riskinarvioinnista. Se katsoi, että Eotetranychus sexmaculatus, Meloidogyne
                        fallax, Oemona hirta ja Platypus apicalis, jäljempänä ’asianomaiset tuhoojat’, ovat asianomaisten kasvien kannalta merkityksellisiä tuhoojia ja arvioi asiakirja-aineistossa kyseisten tuhoojien osalta kuvatut riskinvähentämistoimenpiteet sekä sen, millä todennäköisyydellä hyödykkeet ovat kyseisistä tuhoojista vapaita.

                     (7)

                     Lausunnon perusteella asianomaiset kasvit poistettiin komission täytäntöönpanoasetuksella (EU) 2020/1361 (5) vakavan riskin kasvien luettelosta, joka vahvistetaan täytäntöönpanoasetuksessa (EU) 2018/2019.

                     (8)

                     Lisäksi kyseisen lausunnon perusteella voidaan ottaa käyttöön asianomaisten tuhoojien riskiin kohdistuvat tarvittavat toimenpiteet kasvinterveyteen liittyvinä tuontivaatimuksina, jotta voidaan varmistaa, että unionin alueen kasvinterveyttä suojellaan tuotaessa asianomaisia kasveja unioniin.

                     (9)

                        Oemona hirtan ja Platypus apicalisin osalta Uuden-Seelannin asiakirja-aineistossa kuvaamia toimenpiteitä pidetään riittävinä riskin pienentämiseksi hyväksyttävälle tasolle, kun asianomaisia kasveja tuodaan unioniin. Sen vuoksi kyseisiä kahta tuhoojaa koskevien toimenpiteiden olisi perustuttava Uuden-Seelannin asiakirja-aineistossa kuvaamiin toimenpiteisiin.

                     (10)

                        Meloidogyne fallaxin osalta Uuden-Seelannin asiakirja-aineistossa kuvaamat toimenpiteet ovat linjassa istutettaviksi tarkoitettujen puiden ja pensaiden osalta voimassa olevien, komission täytäntöönpanoasetuksen (EU) 2019/2072 (6) liitteessä VII olevassa 10 kohdassa vahvistettujen ankeroisia koskevien vaatimusten kanssa.

                     (11)

                        Eotetranychus sexmaculatusin osalta katsotaan, että Uuden-Seelannin asiakirja-aineistossa kuvaamat toimenpiteet eivät yksin riitä pienentämään riskiä hyväksyttävälle tasolle asianomaisten kasvien unioniin tuonnin yhteydessä, koska elintarviketurvallisuusviranomaisen lausunnon mukaan kaikkia epävarmuustekijöitä ei ole onnistuttu poistamaan. Todettuihin epävarmuustekijöihin puuttuminen toteuttamalla kyseisten kasvien kohdalla virallisiin lausuntoihin ja kasvinterveystodistuksiin liittyviä lisätoimenpiteitä voi pienentää riskin hyväksyttävälle tasolle, kun asianomaisia kasveja tuodaan unioniin. Sen vuoksi Uuden-Seelannin asiakirja-aineistossa kuvaamia toimenpiteitä olisi täydennettäväEotetranychus sexmaculatusin osalta toimenpiteillä, joilla puututaan kyseisiin epävarmuustekijöihin.

                     (12)

                        Oemona hirta ja Meloidogyne fallax sisältyvät täytäntöönpanoasetuksen (EU) 2019/2072 liitteessä II olevaan luetteloon unionikaranteenituhoojista. Eotetranychus sexmaculatus ja Platypus apicalis eivät vielä sisälly täytäntöönpanoasetuksessa (EU) 2019/2072 olevaan unionikaranteenituhoojien luetteloon, mutta uuden täydellisen riskinarvioinnin jälkeen ne saattavat täyttää luetteloon sisällyttämisen edellytykset. Jos kyseisiä tuhoojia koskevan täydellisen riskinarvioinnin perusteella todetaan, että kyseiset tuhoojat täyttävät edellytykset, ne lisätään täytäntöönpanoasetuksen (EU) 2019/2072 liitteessä II olevaan luetteloon ja asiaan liittyvät kasvit ja niitä koskevat toimenpiteet luetellaan kyseisen asetuksen liitteessä VII. Täytäntöönpanoasetusta (EU) 2019/2072 olisi tällöin tarkasteltava uudelleen.

                     (13)

                     Sen vuoksi täytäntöönpanoasetuksen (EU) 2020/1213 liitettä olisi muutettava.

                     (14)

                     Terveys- ja kasvinsuojelutoimista tehdystä Maailman kauppajärjestön sopimuksesta (7) johtuvien unionin velvoitteiden noudattamiseksi asianomaisten kasvien tuontia olisi jatkettava mahdollisimman pian. Sen vuoksi tämän asetuksen olisi tultava voimaan kolmantena päivänä sen jälkeen, kun se on julkaistu.

                     (15)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Kohde
            Tässä asetuksessa vahvistetaan kasvinsuojelutoimet Uudesta-Seelannista peräisin olevien Acer japonicum Thunberg-, Acer palmatum Thunberg- ja Acer shirasawanum Koidzumi -lajien istutettaviksi tarkoitettujen kasvien unioniin tuontia varten.

            2 artikla
            Täytäntöönpanoasetuksen (EU) 2020/1213 muuttaminen
            Muutetaan täytäntöönpanoasetuksen (EU) 2020/1213 liite tämän asetuksen liitteen mukaisesti.

            3 artikla
            Voimaantulo
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 30 päivänä syyskuuta 2020.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 317, 23.11.2016, s. 4.

            (2)  Komission täytäntöönpanoasetus (EU) 2018/2019, annettu 18 päivänä joulukuuta 2018, väliaikaisen luettelon laatimisesta asetuksen (EU) 2016/2031 42 artiklassa tarkoitetuista vakavan riskin kasveista, kasvituotteista tai muista tavaroista sekä luettelon laatimisesta kyseisen asetuksen 73 artiklassa tarkoitetuista kasveista, joille ei tarvita kasvinterveystodistusta unioniin tuomista varten (EUVL L 323, 19.12.2018, s. 10).

            (3)  Komission täytäntöönpanoasetus (EU) 2020/1213, annettu 21 päivänä elokuuta 2020, komission täytäntöönpanoasetuksen (EU) 2018/2019 liitteestä poistettujen tiettyjen kasvien, kasvituotteiden ja muiden tavaroiden tuomista unioniin koskevista kasvinsuojelutoimenpiteistä (EUVL L 275, 24.8.2020, s. 5).

            (4)  EFSA PLH Panel (EFSA Panel on Plant Health), 2020. Scientific Opinion on the commodity risk assessment of Acer spp. plants from New Zealand. EFSA Journal 2020; 18(5): 6105. https://doi.org/10.2903/j.efsa.2020.6105.

            (5)  Komission täytäntöönpanoasetus (EU) 2020/1361, annettu 30 päivänä syyskuuta 2020, jolla muutetaan komission täytäntöönpanoasetusta (EU) 2018/2019 siltä osin kuin on kyse tietyistä Serbiasta peräisin olevista Malus domestica -lajin istutettaviksi tarkoitetuista kasveista ja Uudesta-Seelannista peräisin olevista Acer japonicum Thunberg-, Acer palmatum Thunberg- ja Acer shirasawanum Koidzumi istutettaviksi tarkoitetuista kasveista (ks. tämän virallisen lehden s. 1).

            (6)  Komission täytäntöönpanoasetus (EU) 2019/2072, annettu 28 päivänä marraskuuta 2019, Euroopan parlamentin ja neuvoston asetuksen (EU) 2016/2031 täytäntöönpanon yhdenmukaisten edellytysten vahvistamisesta kasvintuhoojien vastaisten suojatoimenpiteiden osalta, komission asetuksen (EY) N:o 690/2008 kumoamisesta ja komission täytäntöönpanoasetuksen (EU) 2018/2019 muuttamisesta (EUVL L 319, 10.12.2019, s. 1).

            (7)  Terveys- ja kasvinsuojelutoimia koskeva Maailman kauppajärjestön sopimus (SPS-sopimus), https://www.wto.org/english/tratop_e/sps_e/spsagr_e.htm.

            LIITE
            Lisätään täytäntöönpanopäätöksen (EU) 2020/1213 liitteeseen kohdat seuraavasti:

                           Kasvit, kasvituotteet ja muut tavarat

                           CN-koodit

                           Alkuperämaana oleva kolmas maa

                           Toimenpiteet

                                       ”4.

                                          Acer japonicum Thunberg-, Acer palmatum Thunberg- ja Acer shirasawanum Koidzumi -lajeihin kuuluvat istutettaviksi tarkoitetut paljasjuuriset, lepotilassa olevat, lehdettömät, vartetut tai silmutetut yhden, kahden tai kolmen vuoden ikäiset kasvit

                           ex 0602 90 41
                           ex 0602 90 45
                           ex 0602 90 46
                           ex 0602 90 48
                           ex 0602 90 50

                           Uusi-Seelanti

                                       a)

                                       Virallinen lausunto siitä, että

                                                   i)

                                                   kasvit ovat vapaita Eotetranychus sexmaculatus -tuhoojasta,

                                                   ii)

                                                   kasvit on kasvatettu yhtäjaksoisesti tuotantopaikassa, jonka (sekä sen muodostavat tuotantotilat) alkuperämaan kansallinen kasvinsuojeluelin on rekisteröinyt ja jota se valvoo,

                                                   iii)

                                                   tuotantopaikka on todettu vapaaksi Eotetranychus sexmaculatus -tuhoojasta virallisissa tarkastuksissa, jotka on suoritettu tarkoituksenmukaisina ajankohtina koko tuotantojakson alusta lähtien; jos tuotantopaikassa epäillään Eotetranychus sexmaculatus -tuhoojan esiintymistä, on suoritettu asianmukaiset käsittelyt sen varmistamiseksi, että tuhoojaa ei enää esiinny; ympärille on muodostettu 100 metrin vyöhyke, jolla suoritetaan tarkoituksenmukaisina ajankohtina erityistarkastuksia Eotetranychus sexmaculatus -tuhoojan havaitsemiseksi ja jolla kasvit on kitketty ja hävitetty välittömästi, jos kasvintuhoojaa on löydetty jostakin isäntäkasvista,

                                                   iv)

                                                   on otettu käyttöön järjestelmä sen varmistamiseksi, että työkalut ja koneet on puhdistettu maa-aineksesta ja kasvien jäänteistä ja desinfioitu Eotetranychus sexmaculatus -tuhoojan varalta ennen niiden tuomista kuhunkin tuotantopaikkaan,

                                                   v)

                                                   kasvit on korjattaessa puhdistettu ja viimeistelty ja kasveille on tehty virallinen kasvinterveystarkastus, joka sisältää vähintään yksityiskohtaisen silmämääräisen tarkastuksen erityisesti kasvien varsissa ja oksissa sen varmistamiseksi, että Eotetranychus sexmaculatus -tuhoojaa ei esiinny,

                                                   vi)

                                                   välittömästi ennen vientiä kasvilähetyksille on tehty virallinen tarkastus Eotetranychus sexmaculatus -tuhoojan esiintymisen varalta erityisesti kasvien varsissa ja oksissa ja tarkastettavan näytteen koko on ollut sellainen, että se mahdollistaa vähintään 1 prosentin saastumistason havaitsemisen 99 prosentin luotettavuustasolla.

                                       b)

                                       Kyseisten kasvien kasvinterveystodistuksessa kohdassa ”Lisäilmoitus” on

                                                   i)

                                                   seuraava maininta: ”Lähetys on komission täytäntöönpanoasetuksen (EU) 2020/1362 säännösten mukainen”;

                                                   ii)

                                                   rekisteröityjä tuotantopaikkoja koskevat tiedot.

                                       5.

                                          Acer japonicum Thunberg-, Acer palmatum Thunberg- ja Acer shirasawanum Koidzumi -lajeihin kuuluvat istutettaviksi tarkoitetut paljasjuuriset, lepotilassa olevat, lehdettömät, vartetut tai silmutetut yhden, kahden tai kolmen vuoden ikäiset kasvit

                           ex 0602 90 41
                           ex 0602 90 45
                           ex 0602 90 46
                           ex 0602 90 48
                           ex 0602 90 50

                           Uusi-Seelanti

                                       a)

                                       Virallinen lausunto siitä, että

                                                   i)

                                                   kasvit ovat vapaita Oemona hirta- ja Platypus apicalis -tuhoojista,

                                                   ii)

                                                   kasvit on kasvatettu yhtäjaksoisesti tuotantopaikassa, jonka (sekä sen muodostavat tuotantotilat) alkuperämaan kansallinen kasvinsuojeluelin on rekisteröinyt ja jota se valvoo,

                                                   iii)

                                                   tuotantopaikka on todettu vapaaksi Oemona hirta- ja Platypus apicalis -tuhoojista virallisissa tarkastuksissa, jotka on suoritettu tarkoituksenmukaisina ajankohtina koko tuotantojakson alusta lähtien; jos tuotantopaikassa epäillään Oemona hirta- tai Platypus apicalis -tuhoojan esiintymistä, on suoritettu asianmukaiset käsittelyt sen varmistamiseksi, että tuhoojia ei enää esiinny,

                                                   iv)

                                                   kasvit on korjattaessa puhdistettu ja niille on tehty virallinen tarkastus sen varmistamiseksi, että Oemona hirta- ja Platypus apicalis -tuhoojia ei esiinny,

                                                   v)

                                                   välittömästi ennen vientiä kasvilähetyksille on tehty virallinen tarkastus Oemona hirta- ja Platypus apicalis -tuhoojien esiintymisen varalta ja tarkastettavan näytteen koko on ollut sellainen, että se mahdollistaa vähintään 1 prosentin saastumistason havaitsemisen 99 prosentin luotettavuustasolla.

                                       b)

                                       Kyseisten kasvien kasvinterveystodistuksessa kohdassa ”Lisäilmoitus” on

                                                   i)

                                                   seuraava maininta: ”Lähetys on komission täytäntöönpanoasetuksen (EU) 2020/1362 säännösten mukainen”;

                                                   ii)

                                                   rekisteröityjä tuotantopaikkoja koskevat tiedot.”